Jabuli 25
Lega pi tel ki pi gwok
1Atiŋo kwona amiyo boti, ai Rwot.
2Ageno in, ai Lubaŋana, pe iwek lewic omaka;
pe iwek lukworra guŋala.
3Iyo, pe iwek lewic omak jo ma gikuri;
ento wek lewic omak jo ma gijemo woko i komi nonono.
4Pwonya wek aŋe yoni ducu, ai Rwot;
mi anegi maber.
5Tela i ada meri, dok ipwonya, pien in Lubaŋa Lalarra.
Abedo ka kuri dyeceŋ jwi.
6Po pi kicani, ai Rwot, ki pi mar meri ma pe lokke,
ma yam inyuto nia wa con.
7Pe ipo pi roc ki bal ma yam atimo i kare me tinona.
Ento po pira pi mar meri ma pe lokke,
ki pi berri, ai Rwot.
8Rwot ber, dok cwinye atir;
pi meno en pwonyo lubalo yo ma myero gulubi.
9En telo jo mamwol me tiyo gin ma atir,
dok pwonyogi wek guŋe gin ma en mito.
10Yo pa Rwot ducu opoŋ ki mar ma pe lokke, ki gen,
pi jo ma gigwoko gicikkene ki lok me cadenne.
11Pi ber me nyiŋi, ai Rwot, wek balla, pien dwoŋ.
12Dano mene mono ma lworo Rwot?
Rwot bipwonye yo ma myero en olubi.
13En kikome bibedo ki lonyo ma ri nakanaka,
dok litinone bene gibicamo lobo.
14Rwot bedo larem jo ma gilwore,
dok bene en mi yo giŋeyo gicikkene.
15Aneno bot Rwot kare ducu,
pien en bigonyo tyena woko ki i obwo.
16Lokke idwog bota, dok inyutta berri;
pien doŋ adoŋ kena, dok can odiya woko.
17Kwany cwercwiny woko ducu ki i cwinya,
dok ilara ikwanya woko ki i lwak can ma atye iye.
18Tam pi canna ki ayela ma atye kwede,
ci iwek balla ducu.
19Tam lukworra gitye adi,
ma gidaga kun giger matek!
20Gwok kwona, dok ilara;
pe iwek giket lewic i wiya,
pien ariŋo alaro boti.
21Mi berra ki cwiny ma atir ma atye kwede gugwoka, pien akuro in.
22Ai Lubaŋa, lar jo Icrael ki i can megi ducu.